SPORT พุ่งกว่า 19% หลังงบฯ Q3/58 สวย ลุ้นผลงานปีนี้เทิร์นอะราวด์
SPORT พุ่งกว่า 19% หลังงบฯ Q3/58 สวย ลุ้นผลงานปีนี้เทิร์นอะราวด์ โดย ณ เวลา 10.15 น. อยู่ที่ 2.22 บ. บวก 0.36 บ.หรือ 19.35% สูงสุดที่ 2.30 บ. ต่ำสุดที่ 1.89 บ. มูลค่าซื้อขายที่ 32.09 ลบ. 
19 พ.ย. 2558

ผู้สื่อข่าวรายงานว่า ราคาหุ้นบริษัท สยามสปอร์ต ซินดิเคท จำกัด (มหาชน) หรือ SPORT ณ เวลา 10.15 น. อยู่ที่ 2.22 บาท บวก 0.36 บาท หรือ 19.35% สูงสุดที่ 2.30 บาท ต่ำสุดที่ 1.89 บาท มูลค่าซื้อขายที่ 32.09 ล้านบาท ขณะที่ดัชนีตลาดหุ้นไทยโดยรวมบวก 0.76%
โดยปัจจัยที่ส่งผลให้ราคาหุ้นปรับตัวขึ้นแรงมาจากประเด็นที่ SPORT รายงานผลประกอบการประจำไตรมาส 3/58 มีกำไรสุทธิ 14.26 ล้านบาท กำไรสุทธิต่อหุ้น 0.04 บาท เทียบกับช่วงเดียวกันของปีก่อนที่ขาดทุนสุทธิ 54.54 ล้านบาท ขาดทุนสุทธิต่อหุ้น 0.16 บาท
ทั้งนี้ในไตรมาสดังกล่าวพลิกกำไรเนื่องจาก กำไรเพิ่มขึ้น 69.16 ล้านบาทหรือคิดเป็น 125.97% เมื่อเทียบกับช่วงเดียวกันของปีก่อน เกิดจากบริษัทมีการนโยบายการปรับลดต้นทุนผลิตและค่าใช้จ่าย โดยต้นทุนขายและบริการลดลง 89.27 ล้านบาทหรือ 16.83% เมื่อเทียบกับช่วงเดียวกันของปีก่อน เนื่องจากบริษัทมีนโยบายการปรับลดต้นทุนการผลิต  

 
ด้าน SPORT กำลังอยู่ระหว่างการพิจารณาปรับลดการผลิต และการจัดระบบในส่วนของสื่อสิ่งพิมพ์ให้ชัดเจนมากขึ้น โดยปัจจุบันบริษัทมีสื่อสิ่งพิมพ์เกี่ยวกับกีฬาราว 7-8 ฉบับ ทั้งนี้บริษัทมั่นใจว่าผลจากการเน้นธุรกิจที่มีมาร์จิ้นจะส่งผลให้ผลการดำเนินงานปี 58 จะสามารถมีกำไร และกลับมาเทิร์นอะราวด์ได้